 

**בבית הדין הצבאי המחוזי**

**במחוז שיפוטי מטכ"ל**

**בפני: סא"ל מיכל אמברם שחר - אב"ד**

**רס"ן עומר רוזנברג - שופט**

**סרן עדי חנניה - שופטת**

**בעניין: התובע הצבאי (ע"י ב"כ, סרן כפיר ויטמן)**

**נגד**

**מ/XXX סמ"ר א' ח' (ע"י ב"כ, עו"ד שלמי עבדת)**

**הכרעת - דין**

על פי הודאתו, מורשע הנאשם בעבירה של חריגה מסמכות, לפי סעיף 68 לחוק השיפוט הצבאי, התשט"ו-1955 וסעיף 29(ב) לחוק העונשין, התשל"ז-1977, בהתאם לכתב האישום ולפרטים הנוספים.

1. **ניתנה היום, 02.06.2019, כ"א באייר התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופטת**

**גזר - דין**

הנאשם, סמ"ר א' ח', הורשע על פי הודאתו בעבירה של חריגה מסמכות. מכתב האישום עולה, כי ביום 23.05.2018 בשעת בוקר מוקדמת ברחוב ראשי בעיר חדרה, הגיע הנאשם-שוטר צבאי, בצוותא עם שלושה מחבריו לשירות, גם הם שוטרים צבאיים ברכב צבאי למשימת איתור חייל שנעדר מן השירות. במהלך הפעילות, יצאו מן הרכב שניים מן השוטרים הצבאיים לצורך ביצוע משימתם, התאספו סביבם מספר אזרחים ובין הצדדים התפתחו חילופי דברים, כך שבשלב מסוים, השמיע אחד האזרחים בפני שני השוטרים הצבאיים דברי איום. בכל אותה העת שהה הנאשם בכלי הרכב הצבאי במקום. זמן מה לאחר מכן, חברו שני השוטרים הצבאיים לכלי הרכב הצבאי. קהל אזרחים התאסף בסמוך לכלי הרכב, והשמיע לעבר הנאשם והשוטרים הצבאיים הנוספים קריאות גנאי ודברי איום כמו "אנחנו נהפוך לכם את הרכב". בשלב זה, התניע חברו של הנאשם את כלי הרכב והנאשם וחבריו הפעילו מוזיקה בעוצמה גבוהה, הפעילו את מערכת הצפרור המשטרתית, מחאו כפיים וכרזו. בעקבות הרעש שהקימו, אזרחים נוספים התקהלו ברחוב. הרכב החל בנסיעה איטית ובצפירות, בשלב מסוים כאשר חסמו האזרחים את דרכו של כלי הרכב, התקרב כלי הרכב בסמוך למדרכה, אחד השוטרים הצבאיים, פתח את החלון וריסס גז פלפל אל עבר אזרחים שעמדו במדרכה הסמוכה. בהמשך, הוסיפו ונסעו לאורך הרחוב, במהירות גבוהה לעבר אזרח שעמד במרכז הכביש, ועצרו בחריקת בלמים בסמוך אליו.

חקירת הנאשם ושלושת השוטרים הצבאיים הנוספים המעורבים באירוע, נפתחה בעקבות דיווח האזרחים למשטרת ישראל. מן הפרטים הנוספים עולה, כי בחקירת מצ"ח הכחיש הנאשם את המיוחס לו. בגין חקירה זו לא שהה הנאשם במעצר.

הצדדים הציגו הסדר טיעון, אשר במסגרתו ביקשו לאזן בין חומרת המעשים והערכים המוגנים הניצבים בבסיס העבירה, לבין היבטים ראייתיים ונסיבות אישיות הנוגעות לנאשם.

במעשיו כשל הנאשם, בצוותא עם חבריו, בשורת מעשים שמוטב היה כי לא ייעשו. מעשים אלה חוטאים לתפקידם של השוטרים הצבאיים, אשר מייצגים את החוק ואמונים על השלטת סדר ועל אכיפת הדין. בהתנהגותו פגע הנאשם בצוותא עם חבריו בתדמיתו של צה"ל ובתדמית המשטרה הצבאית. אף כי לא נעלמה מעיננו מורכבות המשימה הצבאית שאותה נדרשו הם לבצע, מצופה היה מהם לנהוג באיפוק ובריסון, אף על רקע ההתגרות מצד האזרחים כלפיהם. שיקולים אלה, נלקחו בחשבון בבואנו לבחון את הסדר הטיעון שהציגו לנו הצדדים. לצד זאת, נתנו דעתנו לכך שהנאשם שירת כבלש במשטרה הצבאית החל בחודש פברואר 2016 ועד לחודש אוקטובר 2018 והשלים את שירותו בהצלחה, ללא רבב. שקלנו גם את הרקע שעמד בבסיס האירועים המפורטים בכתב האישום שמצא ביטוי באירוע קודם שהתרחש ימים אחדים קודם לכן באותה גזרה. שקלנו את הודאת הנאשם, את נטילת האחריות ואת החיסכון בזמן שיפוטי, את ויתור ההגנה על טענות ראייתיות שונות, וכן את גזרי הדין שהוטלו על השוטרים הצבאיים האחרים המעורבים באירוע (ת/3, ת/4).

בהינתן מכלול שיקולים אלה, סברנו כי הסדר הטיעון ראוי ומאוזן, ולפיכך מצאנו לאמצו.

**על הנאשם נגזרים, אפוא, העונשים הבאים:**

1. **שבעה (7) ימי מאסר לריצוי בפועל, בדרך של עבודה צבאית, בהתאם לחו"ד לביצוע עבודות צבאיות של רמ"ד גחל"ת ושיקום. הנאשם יבצע את העבודות הצבאית בבסיס ציוד-תה"ש, בימים א'-ה', בין השעות 09:00-16:30. בסוף השבוע ישהה בביתו.**

**הנאשם יתייצב לריצוי עונשו ביום 18.06.2019 עד השעה 09:30.**

1. **קנס בסך אלפיים וחמש מאות (2,500) ₪, שישולם בעשרה תשלומים שווים ועוקבים, על פי שוברים שיופקו במזכירות בית הדין, החל ביום 15.06.2019. לא ישולם אחד התשלומים במועדו, תועמד יתרת הקנס לפירעון מידי בתוספת הפרשים כדין.**
2. **עונש מאסר מותנה בן ארבעים וחמישה (45) ימים למשך שנתיים (2) מהיום, שלא יעבור את העבירה שבה הורשע בתיק זה, או כל עבירה בניגוד לסימן ד' פרק ט' לחוק העונשין.**
3. **הורדה לדרגת רב"ט.**
4. **זכות ערעור תוך 15 יום.**
5. **ניתנה היום, 02.06.2019, כ"א באייר התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופטת**

**העתק נכון מהמקור  
רס"ן מאיה גנות  
ק' בית הדין**

**נערך על ידי: לי בן צבי**

**בתאריך: 02.06.2019**

**חתימת המגיה: ג' ב' ש'**